Folketing
2014-06-10

Jeg er da glad for, at ordføreren ser os som et fyrtårn, fordi så er der da en chance for, at ordføreren ikke farer fuldstændig vild i mørket og løber på nogle grimme klippeskær. Det ville jeg da nødigt unde selv mine værste fjender. Det vil jeg håbe at ordføreren holder fast i og så måske en gang imellem prøver at lægge kursen lidt over i Enhedslistens retning, selv om det nok er lidt for meget at håbe på. Jeg synes egentlig, at jeg svarede på spørgsmålet. Det handler om, at man ikke skal være skrivebordsgeneral og sige, at på et tidspunkt, hvor et befolkningsflertal har besluttet sig for, at vi nu skal have indført en socialistisk samfundsorden i det her land, skal tingene foregå lige nøjagtig på den og den og den måde. Det er en rigtig klog ting at give befolkningen noget mere magt, og derfor skal befolkningen selvfølgelig også selv på det tidspunkt finde ud af, hvordan samfundet skal indrettes, og hvilke kollektive ejendomsformer der skal anvendes. Vi har bare angivet hovedretningen, fordi vi har det synspunkt, at det går helt galt med det her samfund, hvis man fortsat giver markedet så meget magt, som det har, og som den her regering desværre også har været villig til at give det.